Episod autentic de iarnă în întreg județul Brașov. Încă de duminică seara ninge la munte, atât în județul nostru, cât și la vecinii din Covasna, Harghita, Mureș și Sibiu.
Drumarii au acționat pe tot parcursul nopții. DRDP Brașov a intervenit cu 49 de utilaje și a răspândit 264 de tone de material antiderapant de aseară, până în această dimineață.
În acest moment ninge peste tot în județul Brașov.
De altfel, în vigoare este un cod galben de vânt și ninsori care va expira diseară, la ora 20.00. Cele mai mari probleme în județul nostru sunt pe DN73, la Fundata, dar și pe DN73A, la Pârâul Rece. Acolo au început să se rupă crengi și chiar copacii din cauza încărcăturii cu zăpadă, anunță DRDP Brașov.
DN1 este acoperit cu un strat de zăpadă de doi centrimetri, în zona Predeal, acolo unde ninge abundent. Destul de tare ninge și pe drumul dintre Brașov și Poiana Brașov, dar și pe DN1E, între Râșnov și Poiana Brașov, acolo unde un copac a căzut pe carosabil, dar a fost ridicat de utilajele DRDP Brașov.
În județul Covasna ninge abundent în stațiunea Covasna și la Întorsura Buzăului.
Polițiștii recomandă șoferilor să circule cu prudență și să nu plece la drum dacă autoturismele nu sunt echipate corespunzător întrucât se circulă în condiții de iarnă.
Sursa: realitateadebrasov.net